Guido, Dei gratia Senonensis archiepiscopus, omnibus ad quos littere presentes pervenerint in Domino salutem. Universitati vestre notum fieri volumus quod, cum inter nos et Arraudum, abbatem, et monasterium sancti Benedicti super Ligerim super presentationibus presbiterorum in quibusdam ecclesiis diu habita fuisset dissensio, in ecclesiis videlicet de Monte Barresio, de Castaneto, de Vetulis Domibus, de Maceriis, de Chataleta, de Bussedello, de Ulseto, de Musteriolo, et de Pruneto, tandem in hunc modum facta est transactio, quod in tribus de prenominatis ecclesiis, in ecclesia scilicet de Ulseto, de Musteriolo et de Pruneto, pro bono pacis, presbiterorum presentationem in perpetuum predicto abbati et jam dicto monasterio concessimus habendam. Concessimus etiam eis quod a predecessoribus nostris constabat esse concessum, presentationem videlicet presbiterorum in ecclesiis sancti Petri Stampensis, de Lorriaco, in altero presbiterorum juxta tenorem privilegii nostri predecessoris Wilelmi tunc Senonensis archiepiscopi, de Villari sancti Benedicti et de Duisione. In aliis autem ecclesiis de diocesi nostra, de cetero presentationes reclamare non poterunt, nisi in posterum largitione nostra vel successorum nostrorum eis indultum fuerit et concessum; alia vero beneficia que in supradictis ecclesiis sive in aliis de diocesi nostra possident, decimas etiam et redditus alios eis confirmamus, volentes et statuentes ut in ecclesiis in quibus usu quotidiano beneficia percipiunt, presbiteri qui constituentur fidelitatem eis per juramentum faciant de omnibus que ipsos contingunt portionibus. Hoc autem ut ratum maneat et firmum presentis scripti patrocinio fecimus confirmari et sigilli nostri munimine roborari. Actum Escarleiis, anno incarnati Verbi M°C°LXXX°.